Pérez wen dramatiese wedren vir Red BullSergio Pérez vier sy oorwinning. Foto: Natalia Kolesnikova/AFP. Kyk, selfs die beste draaiboekskrywer in Hollywood sou gesukkel het om met soveel drama vorendag te kom as wat vandag in Azerbeidjan afgespeel het. Red Bull se Max Verstappen was aanvanklik goed op pad om in die strate van Bakoe te wen. Op ’n drafstap as ’n mens eerlik wil wees. Hy was ’n hele paar sekondes voor Lewis Hamilton, terwyl sy spanmaat, Sergio Pérez, uitstekende werk gedoen het om die wêreldkampioen in die derde plek te hou. ’n Eerste en tweede plek het vir Red Bull gewink Maar toe tref die noodlot. Een van Verstappen se bande het moeilikheid gegee en hy het in die versperring langs die baan vasgejaag. Sy tegniese span moes verslae toekyk hoe die jong Nederlander uit sy motor klim en vies na die band skop. Max Verstappen ná sy ongeluk. Foto: Ozan Kose/AFP. Vroeër in die wedren het dieselfde met Aston Martin se Lance Stroll gebeur en die bandvervaardiger sal moet bontstaan om al die spanne se vrae te beantwoord. Maar nog was dit nie die einde van die dag se drama nie. Toe die wedren weer na die Verstappen-tragedie hervat is, het Hamilton ook ’n gulde kans om weer eerste op die punteleer te wees deur sy vingers laat glip. Hy het kort na die wegspring van die baan gejaag. Die dag het dus aan Pérez behoort wat beslis verdien het om met die louere weg te stap. Dit was sy eerste oorwinning saam met Red Bull en slegs die tweede van sy loopbaan. Aston Martin se Sebastian Vettel was tweede oor die wenstreep. CHECO: “I’m so, so happy for today. Normally Baku is pretty crazy. "I’m very sorry for Max because he did an incredible race. He really deserved the win" #AzerbaijanGP ???????? #F1 pic.twitter.com/4MmhYQ7TN5 — Formula 1 (@F1) June 6, 2021